Ja, Digital Vibes-kontrak wás onreëlmatig – MkhizeDr. Zweli Mkhize, minister van gesondheid. (Argieffoto: GCIS) Dr. Zweli Mkhize, minister van gesondheid, sê die kontrak wat aan die maatskappy Digital Vibes toegeken is om kommunikasiedienste vir die departement te verrig was inderdaad onreëlmatig – maar die minister hou voet by stuk dat hy geensins daarby gebaat het nie. Ondersoekers van die Spesiale Ondersoekeenheid (SOE), wat die kontrak ten bedrae van sowat R150 miljoen ondersoek het, het die bevinding oor die tender die afgelope week in ŉ verslag bekend gemaak. “Die ondersoekers het bevind dat die tenderbodproses wat gevolg is, ŉ oortreding van die Wet op Openbare Finansiële Bestuur is. Die proses om Digital Vibes aan te stel was onregmatig en die bevindings wissel van teenstrydighede in die bodkomitees tot ŉ gebrek aan die bekendmaking van belangebotsings,” sê Mkhize. Die omstrede kontrak aan Digital Vibes het die afgelope paar dae tot groot omstredenheid en selfs oproepe vir Mkhize se bedanking gelei. Die minister het vanoggend egter gesê daar is geen rede vir hom om opsy te staan nie. Vroeër is berig Digital Vibes word bestuur deur Tahera Mather en Naadhira Mitha. Volgens Mkhize het Mitha, wat vantevore as persoonlike assistent in die departement gewerk het, vroeër weens persoonlike redes bedank. Hy sê sy het aangevoer dat deurlopende reise ŉ tol op haar geëis het. Hy was egter nie bewus van haar betrokkenheid by Digital Vibes nie. Die minister sê hy het wel tydens sy termyn as tesourier-generaal van die ANC saam met Mather gewerk. Hy ontken egter dat sy in enige stadium sy woordvoerder was, soos sommige bewerings gelui het. Mkhize sê daar is die afgelope paar dae ook beweer dat sy kantoor selfs die mees basiese funksies – soos die reël van sy mediakonferensies – aan die diensverskaffer uitgekontrakteer het. Die minister sê hy het verneem die bewerings is gegrond op fakture wat Digital Vibes by die departement ingedien het. Mkhize sê hy het die fakture nog nie self onder oë gehad nie, maar kan “onomwonde” sê dat sy program deur sy eie kantoor behartig is en dat al sy openbare toesprake deur homself en amptenare in sy departement opgestel is. Hy ontken ook dat hy enigsins sy mag gebruik het in besluitneming oor die toekenning van die kontrak. Mkhize sê voorts die vloei van geld word nog ontleed en dat dit vrae oor enige moontlike bedrog of korrupsie sal kan help beantwoord. Hy wou nie omvattende besonderhede oor die inhoud van die verslag bekend maak nie, omdat dit volgens hom regs- en ander prosesse kan benadeel. Hy het wel gesê dat daar reeds begin is met sogenaamde gevolgbestuur en tugstappe teen betrokke amptenare. Die verslag is Dinsdag reeds aan pres. Cyril Ramaphosa oorhandig.